Pun pogodak! Dinamo doveo i kapetana mlade ekipe Arsenala

Robbie Burton je velški reprezentativac do 19 godina, Englezi ga po stilu igre uspoređuju s Aaronom Ramseyjem, a za Arsenal je nastupao na prijateljskim utakmicama protiv Bayerna, Reala, Lyona...

<p>Dinamo je ove zime prilično uložio u svoju budućnost, a poslije <strong>Matiasa Godoya (18)</strong> u Maksimir je stigao i kapetan mlade momčadi Arsenala, <strong>Robbie Burton</strong>. Riječ je o 20-godišnjem veznjaku (rođen 26. prosinca 1999.) koji se najbolje snalazi na pozicijama 'šestice' ili 'osmice', a koji je u Zagreb stigao s namjerom kako bi se kroz seniorsku momčad dokazao velikim klubovima. To je prvi Britanac koji je stigao u Dinamo.</p><p>Zoran Mamić nedavno je najavio kako Dinamo i dalje pokušava dovesti mlade talente iz najvećih svjetskih klubova, a jedan takav je upravo sletio u Maksimir. <strong>Robbie Burton</strong> je na ljeto prošao cijele pripreme sa seniorskom momčadi Arsenala, zaigrao i u prijateljskim utakmicama 'topnika' protiv <strong>Bayerna, Colorado Rapidsa, Fiorentine, Real Madrida, Lyona i Angersa.</strong></p><p>- Ne, nisam dobro poznavao Burtona, ali me je <strong>Freddie Ljungberg</strong> uvjerio kako je fantastičan igrač, te da nam može biti od velike koristi - rekao je za mladog Burtona, bivši trener Arsenala <strong>Unai Emery</strong>.</p><p>Najbolju partiju Burton je, prema engleskim medijima, pružio baš protiv Bayerna, dok je u dvoboju s Real Madridom u raspucavanju promašio posljednji penal. Po završetku priprema stavio se na raspolaganje U-23 momčadi gdje je tijekom sezone bio kapetan, ali i najbolji igrač. </p><p><strong>Robbie Burton</strong> je još sa šest godina stigao u Arsenal, prošao je cijeli omladinski pogon 'topnika', a za mladu momčad (U-23) je do sada upisao 31 nastup, pet golova i dvije asistencije. Ove sezone jednom je bio i na klupi prve momčadi Arsenala, bilo je to u rujnu 2019., kada je momčad Unaija Emeryja s 5-0 u engleskom Liga kupu svladali <strong>Nottingham Forest</strong>. Robbie Burton je reprezentativac Walesa do 19 godina za koju je debitirao još prije četiri godine.</p><p>Dinamo se u njega 'zaljubio' na Premier League International Cupu gdje je Arsenal slavio protiv Dinama 3-2, a upravo im je novi 'modri' pravio najveće probleme.</p><p>Zanimljivo, engleski mediji ga po stilu igre uspoređuju s <strong>Aaronom Ramseyjem</strong>, a godinama važi za jednog od najperspektivnijeg mladog igrača Arsenala. Ipak, tamo nije dobio priliku, pa se odlučio za dolazak u Dinamo. Dani Olmo otvorio je vrata Dinama perspektivnim mladim nogometašima iz cijeloga svijeta, pa su 'modri' ove zime doveli argentinskog reprezentativca do 17 godina <strong>(Godoy)</strong>, te kapetana Arsenalove momčadi do 23 godine<strong> (Burton)</strong>. Prilično respektabilno...</p>